
    BICIKLISTI

     

    obuzeti daljinom

sustižu me

    prije no što oblak

postane pljusak

    prije no što pljusak

postane rijeka

    s rukama na guvernalima

nadolaze poput asova

iz fantomskih špilova

    kao prepumpane gume

crvene se njihova

zajapurena lica

    navaljena na pedale

brža su od jezika

njihova upregnuta stopala

    kao da bježe iz samih sebe

strše ponad siceva

    neuhvatljivi poput zraka

nadiru u dvadeset i prvi vijek

posljednji piloti futurizma

  
    BICIKLISTI (2)

     

    jahači nad prazninom

uvijek u pokretu

    poput ništica

roje se na entu

okretaji

njihovih točkova

    prvi brži od drugoga

drugi od trećega

peti od sedmoga

deseti od stotoga

i tako dalje i tako dalje

    brzaju pred usudom

koji ih progoni

kao jezik slova

kao vjetar oblake

    love daljinu

koju ne mogu stići

    bježe pred vremenom

kojem ne mogu umaći

    kroz mrak kroz mrak

koji i nije drugo

do u crne i nerazvezive rime

prepakiran zrak

    u kojem srsne im srne

preskaču puteve

i u nestvarno zanosnom nizu

tisuću za njima

pedalira krijesnica

  
    BICIKLISTI (3)

     

    brzanci

vjerni svom imenu

    demoni hitnje

koje više ništa

ne može zaustaviti

    jer ono što

otpočinje zaletom

u tren oka

uzlet postaje

    gore u oblake

iznebuha

trkačima širi

i vihori krila

    cviležom usijanih lanaca

označava trenutak

u kojem sve brži i brži

prvi kotač zadnjega

prestiže zadnji prvoga

  
    BICIKLISTI (4)

     

    tu su i tamo

ovdje i posvuda

    razapeti kao anđeli

bez oreola svetosti

    hrle i jezde

niz staze i bogaze

    zaluđeni brzinom

sami sebe love

    bregovi ih uzdižu

niz padine poniru

    kruže i vijore

kroz orbite i sfere

    znajuć ono

što još nitko ne zna

    da posustanu li riječi

zastat će i vjetrovi

    što cvilno struje

i huje im kroz gume

vilice i cijevi

k’o kroz kosti svetaca

  
    BICIKLISTI (5)

     

    jednom zavrćeni

ne mogu se zaustaviti

poludjeli im obruči

    sve življim i bržim

okretajima

opiru se smrti

    bliži nebu nego zemlji

dostižu ritam

koji je teško pratiti

    jedre

i poskakuju

    izvode osmice

po kosinama

mojih usta

    koja ih nose

preko mora

u mit

(gdje bogovi dižu ruke

prema nebu)

    iz kojeg u taktu

razuzdane orakule

din din don

cin lin cincilin

sia via ao jao

ne prestaje da

zvrči i ciliče

stotinu zvonaca

  
    BICIKLISTI (6)

     

    osovljeni

kao guvernali na vilice

i vilice na žbice

    jure

i odmagljuju

    ukrug

pa udilj

    spram mora

tako modra

    prema suncu

koje pada

    po kružnicama

što su ih obvijajuć

planete iscrtali

šestari bogova

    gonjaju se

i kuljaju

    sve dok ih skrajnji

ne proguta beskraj

    sve dok ih zadnja

ne prebriše pučina

    njih u meni

i mene u njima

    pa onda

isponova

    naviru

trkaju

brizgaju

  
    BICIKLISTI (7)

     

    govoreći o njima

o sebi zborim

    jer oni koji kotačima

ubrzavaju riječi

svu odjednom

osvajaju visinu

    lakši od zraka

dignuti kano cepelini

forte i uznebno

jedan za drugim

miču se k’o bozi

dahom po svemiru

    iz modrih marama neba

ptičice vihora puštaju

    što vazda u istom

vinu se

i uruše trenu

  
    BICIKLISTI (8)

     

    nošeni kotačima

sve su dalji oku

    ševrdaju i vrludaju

kroz vrijeme

rastavljeno

na sijaset spirala

i zlatnih zamašnjaka

    tek kada dosegnu

točku urušavanja

kao gumene lopte

odskoče im obruči

zapište zračnice

    lecnute zatrepere

zvučne viljuške

    na parove razbroj s’

zavibrira zrak

    
      prvi drugi

prvi drugi
    

  
    BICIKLISTI (9)

     

    to moji su dvojnici

metafizički konjici

    odapeti kao strijele

trkimice zrakom

jašu svoje vodilje

    naskroz posvećene

gibanju i odiljanju

    ka dubini

koja im u vjetrove

oblači figure

    ka visini

koja im slave

izvikuje salve

    iz koje, oh

ne, ne, ne!

zvone opet zvone

    kroz nijem

svemir i nagluho

doba

  
    BICIKLISTI (10)

     

    strast koja ih vodi

u suprotnosti je sa

zakonima gravitacije

    nalik na rudarske

prednje i zadnje

bljeskaju im lampe

    u fetusnim pozama

u sve bržem ritmu

kuljaju i šibaju

    na crnom oblaku

koji daždi

    po dva

na jednom kotaču

vrte se i obrću

    sve dok me

ne preteknu

neodlučnog

ispod duge

    još jedan

osvoje

trkanjac

    sjajniji

od najsjajnijeg

orden

  
    BICIKLISTI (11)

     

    bestrajni a traju

skokom i trkom

    kao nevidljivog jezika

vidljivi znaci

    kao uzdignutih anđela

bestežinska torza

    u ritmu disanja

ovali nula ih nose

0 0 0 0 0 0 0 0 0 0

    rasprostrijeti

nad ponorima

sprintaju

    vijore

poput zastava

u prazničko jutro

    probuđeno himnom

čiji refren

hop hop hop

u nezaustavljivom galopu

osvaja svijet

  
    BICIKLISTI (12)

     

    oslobođeni od straha

prekoračuju granice

i sve što ih sputava

    ovjenčana lovorima

ubrzava ih daljina

    preko svake mjere

uzdiže visina

    kada je dosegnu

izlijeću iz sebe

laki i gipki

poput galebova

    pod kojima nikada

ne iščezava nebo

nepregledno kao more

bez obala

    u kojemu se

hitriji no ikada

naglo preokreću

preko glave

    i okupani plimom

val po val

val po val

jedan drugoga slijede

    dok pjeni se plavca

i fijuče bura

s nečijih usana

  
    BICIKLISTI (13)

     

    kao laka konjica

što kasa kroz vrijeme

    i besciljni nomadi

koji poput kengura

preskaču razdaljine

nestaju na horizontu

    s mjesta na kojem su

do maloprije bili

vidim samo ocean

    u sceni vječnog odlaska

zumiran brod

bez dima i jedara

    sve dok mu obrise

ne proguta daljina

bezbroj ga pari

pedala ubrzava

  
    BICIKLISTI (14)

     

    prezirući granice

(kao knjige bez rime

i rime bez vibrata)

paradiraju kroz gradove

    u zgusnutom rasporedu

jedan blizu drugoga

po svjetlom i sjenama

popločanim ulicama

    mokri od znoja

uskim cjevčicama

iz malih plastičnih boca

usrkavaju nektar

    tek na oštrim zavojima

kada nagnuti u stranu

uspore brzinu

salutirajući im žitelji

na tren ugledaju lica

    plamen koji pulsira

u zažarenim zjenama

    u ma kojem gradu

na bilo kojoj

strani svijeta

  
    BICIKLISTI (15)

     

    ovijeni kotačima

središte su krugova

    kao u vizijama

vrte se i okreću

poput vjetrenjača

    dočim ih spazim

već su negdje drugdje

    zarolani

u koncentrične prstenove

šire se i kruže

    kolobari visine

povećavaju

im samopouzdanje

    prizemljeni

žute i venu

kao jesenje lišće

    što šušti i šuška

u lancima i žbicama

u snu iz kojeg

trijumfalno bježe

  
    BICIKLISTI (16)

     

    zbijeni u sebe

poput metaka

svrdlaju zrak

    tren u kojem

naglo zaokreću

lijevo ili desno

(za razliku od mene

koji svaki put

nastavljam ravno)

toliko je kratak

da ga u stvarnost jedva

prenose slova

    uvećani sjenama

uvijek na vrijeme

stižu na ciljeve

    prionuti

uz guvernale i pedale

    za održavanje

balansa

na drhtavim obodima

(baš kao i na uzanim

cirkuskim gredama

na koje se strmoglavljuju

sa crnim povezom

na očima)

    najsigurnije

oslonce

  
    BICIKLISTI (17)

     

    licem u lice

sa zrakom

koji im kroz ušice

najtanjih igala

provlači tijela

    licem u lice

s vjetrom

koji im vrtlozima

zračnih truba

šamara obraze

    licem u lice

s putevima

čiji im zaprašeni

putokazi brkaju

strane svijeta

    licem u lice

s kotačima

čije se gume

sliježu pod teretom

zavidnih pogleda

    licem u lice

s lancima

koji im zavrtjelim

pedalama okivaju

bosa stopala

    dok promiču

svemirom

sve dalja i manja

ispod njih

treperi zemlja

    visoko gore

u muku vremena

đi ha đi ha

  
    BICIKLISTI (18)

     

    propeti

na stražnje kotače

uživaju u svakom

okretu

    raspoređeni

u muško – ženske

parove

dvoje po dvoje

nadiru

    povrh šuma

koje zvoncima

suglasnu

(ding dong)

posuđuju jeku

    ruku

pod

ruku

    maskirani

krošnjama

    jedan

pored

drugog

miču se

i piče

    u slavujevu

(ah, da)

zanosu

  
    BICIKLISTI (19)

     

    takav nagon

za hitrinom

ne iskazuje nitko

    umjesto sutra

već danas

pristižu

    svedolazni

kao vrijeme

pedalama

kao zvrkovima

osvajaju svijet

    mašu rukama

poput košulja

na vjetru

    s dječačkim

maskama na licu

huču

u ogledala

    života radi

    odraze

potvrđuju

dahom

  
    BICIKLISTI (20)

     

    oni su oni

jedan drugom ime

i sve ono što

sâm nikad nisi

    dopola riječ

otpola njezina

dvokružna sjena

    koja ne priznaje

mirovanje

    već samo zaskok

prijeskok i kolutanje

    odavde pa dalje

u širinu svijeta

    do mjesta na kojem

mrak kotačima

zaklapa staze

i svi se pravci

u jednu

trasiraju traku

    jer oni su oni

jedan drugom arka

jedan drugom most

    dvogrb poput devina

nad pustinjom luk

  
    BICIKLISTI (21)

     

    jer oni su oni

i malo tko zna

tko su odista oni

    onda kad nastupaju

u dugačkim redovima

a od zime i leda

cvokoću im jastva

    onda kad nikom

se ne odazivaju

i crna stabla

postaju bijela

a bijela još bijelja

zbog iskre

svjetla u nutrini

    onda kad osove se

i kližu po tišini

prema mjestu

na kojem se poništavaju

vrijeme koje nadire

i vrijeme koje ističe

    i oni koje čekamo

nisu oni koji dolaze

  
    BICIKLISTI (22)

     

    day by day

dan za danom

niču iz ničega

    kao iz tame

fleševi

kao iz koštice

stabla

    načičkani

iz niskog starta

u tren oka

zarolavaju kotače

    vjetrovi koje nema

tko zaustaviti

(i bez kojih ne bi

nikada proljeće

rastvorilo nam prozore)

vrtlože im felge

    jer onaj koji stoji

unatrag ide

    koji ne ubrzava

pada

    koji pada

kreće od početka

    najdalji oku

prvi na cilj

pristiže

  
    BICIKLISTI (23)

     

    o kojima se nema

ništa novog za reći

    osim da sam

i sâm

jedan od njih

    bajker

omamljen

brzinom

kao srebrom

    biciklist

nad

biciklistima

    ulančan

u pripadnu

sjenu

okret na okret

promičem

s njima

    bogovski čist

gotovo lebdim

    sjam

kao oreol

na sivom tonu

zajedničke

fotografije

  
    BICIKLISTI (24)

     

    izgovoriti svijet

il’ stvoriti drugi

ovome nenalik

    dok polegla trava

njima u čast prozeble

raspupava vlati

    dok protočne ih

opet i ponovo

ustostručuju vode

    dok plime kojima se

ne vidi dno

s početka na kraj svijeta

valjaju im odraze

    dok prerušeni

u mokre proroke

dusima sličeć

slalomski bicikliraju

kroza me

    dok samo jesen

uistinu se žuti

i lišće koje pada

sve više

podsjeća na snijeg

    kako na nebu

tako i na zemlji

  
    BICIKLISTI (25)

     

    o kojima se

ne može zboriti

bez strasti i ganuća

    jer čak ni onda

kada naizgled

ništa se ne zbiva

    kada sunce zapada

kao helijski balon

u sutonskoj poeziji

    (prvo za najvišim

potom za najnižim brdima)

    kada gasne sve

što je preostalo od svijeta

i zanijemjele uspavanke

(trajna nina nena)

usanjavaju svoj san

    kotači bljeskalicama

talasaju mrak

    posložene u dvorede

nose ih

besputnim zrcalima

    miješajući

svjetlo s tamom

prašinu s vjetrom

  
    BICIKLISTI (26)

     

    uvijeni u plahte

kao astronauti

lepršaju i lelujaju

    u metafizičkoj

praznini

    u kojoj noćni ćuk

svoj prezreni

razvezuje refren

    prepojeni

na vjetar

nezaustavljiv

dostižu ritam

    od do

od jutra do sutra

kilometar

s kilometrom

množe

    jer oni koje

vrte kotači

spustom kroz indiga

roje se i broje

    prebrzi za išta

jedva vidljiv

ostavljaju trag

  
    BICIKLISTI (27)

     

    drugačiji a isti

kao na pola

presječene jabuke

    srasli s burom

svaki svoj

pogurava kotač

    orni kao orkan

zrcale se u

očima neba

    njihove uvis

razvinute kose

talasaju ozon

    para koju izdišu

pada kao snijeg

nemoćan da

ih zabremza

    bijelji od svega

točno iznad mene

pobjednički

vrte krug

    namontiran

iznuđuju

pljesak

  
    BICIKLISTI (28)

     

    što je više njih

to je manje mene

    do automatizma

naučene

ponavljaju kretnje

    upućeni metama

paraju tišinu

    rimuju

zvižd i brid

kvrckanje i zveckanje

    naglo podignutim

prednjim točkovima

preskaču barikade

    s rukama na leđima

dostižu brzinu

koju sanjaju

čiope i gazele

    naoko vrlo slična

zrcala

jedva razlikuju

trkače i letače

    one koji bježe

od onih

koji gone

  
    BICIKLISTI (29)

     

    kad god se povede riječ

o osvajanju praznine

kojima dajem prednost

    sa skafanderima ili bez njih

oko zemljine osi

landaraju i mlataraju

    ekrani puni snijega

citiraju im face

lavori puni lovora

umivaju lica

    sličniji demonima

nego svecima

sve dok ne skliznu im lanci

u krajnje položaje

zatežu mjenjače

    jer oni koji

salutiraju brzini

spram noćnog neba

uzdižu piste

    njihova velika

i mala kola

u žuta i crvena

pretvaraju se

zviježđa

    ono što na

jednima zvuči

kao melodija zvona

na drugima odzvanja

kao ton alarma

  
    BICIKLISTI (30)

     

    dok slave ubrzanost

zračna

napinju jedra

    prerušeni u ikara

lete bez

krila i radara

    neznano

kamo i kuda

zatežu pedale

    skoro nečujno

malim kotačima

pokreću velike

    brzinski

troše lanac

    u zagrljaju bratskom

zadnji obrću đir

    i sveisto je stoga

tko je kome ispred

tko je kome iza

    prestižem li ja njih

ili oni prestižu mene

  
    BICIKLISTI (31)

     

    s koturima u imenima

rulaju se i špulaju

    stružu sajlama

krckaju karikama

    goneći po četiri

pedale odjednom

sve veće

zaobličuju sjene

    što iznenada

sijevnu i u isti čas

minu u staklu

odškrinutog okna

    jer oni koji

nadahnjuju ogledala

kotače opliću

refulima

    jer oni koji

gospodare kotačima

ravni su bozima

    u stojećem sprintu

mrtvu

dobivaju trku

  
    BICIKLISTI (32)

     

    dvotočkaši

predani brzini

    s vjetrom

u pedalama

    s helijem

u gumama

    iz dana u dan

svi u jednoj

poskakuju crti

    proklizavaju

poprhuju

    ne znajuć

do samog finiša

    tko kome

diktira tempo

    ni

ni

    tko je kome

takmac

  
    BICIKLISTI (33)

     

    jednom izrečeni

leprškaju kroz moje

male e – maile

    kao nebeski nomadi

kao ptice u jatu

    združeni u nizove

kao u ogrlice

lebde ponad svega

    što ih je više

to manja je pustoš

to tanji je mrak

    u kojem njihove aure

jedine su zvijezde

    što titraju u visu

kao riječi uskrsle

iz bijelog fosfora

    daleko od gradskih

neona sjaje

vlastitim sjajem

    zatrepere samo

kad golim okom

ugleda ih netko

    sa zvijezde

što se zemljom

zove

  
    BICIKLISTI (34)

     

    dok govorim o njima

jedan te isti

po stoti put

ponavlja se eho

    jer oni koje odzemljuju

kotači cio svemir

pomiču s mjesta

    dok klišu i brišu

ka rubovima svijeta

(ni ne znajuć

da je zemlja ploča

i da tu joj je kraj)

kao signalne lampe

i pulsirajući moduli

rotiraju im koturi

    (što tek vanjski je

znak onih koji jure

s repaticama u žicama)

    s vremena na vrijeme

sjuruju se u gradove

    zure u semafore

kao u mala

neugasiva sunca

i prizore

iz djetinjstva

    svaki prolaz

kroz crveno

slave

kao

pobjedu

  
    BICIKLISTI (35)

     

    njihova brzina

dovoljan je razlog

da sumnjam u svoju

    što brže vozim

to ih teže pratim

    (ni nakon što sam

biciklu pregrijani

rastavio kostur

nisam saznao zašto)

    našavši košavi šumu

lete kao lišće

    izvijene u luk

(da zraku smanje otpor)

strijele ih vihora nose

    prema drugoj strani

loptastog tijela

    gdje istok nije svjetlo

gdje sjever nije snijeg

    gdje je vrijeme trka

i svi koji stižu na cilj

stižu prekasno

  
    BICIKLISTI (36)

     

    bez želje za slavom

kojoj svatko hrli

jedan drugog slijede

    zbliženi

kao oni što jedan su

drugome u rodu

    na pola puta

od mjesta s kojeg polaze

i mjesta na kojem žele biti

izmjenjuju položaje

    oni pospani

za kormanima

i oni budni

na zicevima

    s prvim snijegom

kojim ih zasiplju

zime s Antarktika

vraćaju se

    kao kazaljke

unazad

okreću pedale

    via

petrinia

    zvrče i zveckaju

kroz bijele slike

    zvoncima

čije zvonikanje

sve više

sliči na praporce

  
    BICIKLISTI (37)

     

    znam tko su oni

moji jedini dubleri

    sinonimi tetovirani

na mojim mišicama

    sve dok ne

dostignu brzinu

koja daljinu čini blizom

a blizinu nečitkom

pušem im

i dahćem za leđima

    šapućem rečenice

koje me otkrivaju iznutra

dio po dio

    kao eho priče

čiji ishod zbunjuje

    kao sred tame

bljesak

    kao ono

što unatoč bljesku

ostaje u tami

  
    BICIKLISTI (38)

     

    trkači čija svestižnost

užasava svijet

    koji su uvijek svoji

a ne poput drugih

    kojima je svaka trka

prva i posljednja

    kotači odliveni u bronci

njihovi su spomenici

    kroz ere i sfere

udvorno ih nose

    ubrzavajući njih

resetirajući mene

  
    BICIKLISTI (39)

     

    koji jure predamnom

na sve strane svijeta

    koji trate beskraj

kao što beskraj

trati mene

    koji šire verse

kao što snijezi

nadimlju doline

i sjeverni brijezi

prerastaju južne

    opsjednuti trkom

lancima

okivaju gume

    jedan za drugoga

(brži za sporijega)

s vrha na vrh

brijega

rolaju putanje

    rotirkama

zumiraju mjesta

na kojima

završavaju njihove

a počinju moje

    poput sniježnih zmija

(uh!)

skliske

palucave

    sakriveni u riječi

žive u svakoj

    kao nad koricama

naslov

kao nad plimama

mjesec

    kao dreseri konje

i babaroge metle

objahuju bicikle

    bez praznog hoda

uvijek u vožnji

dovrću šarafe

dopumpavaju gume

    zadivljeni sobom

u tandemima marširaju

kroz metropole

    obasjani reflektorima

na pompeznim velosipedima

počasne

vozikaju krugove

    predvode

čas ja njih

čas oni mene

    zakrabuljeni

u kacige i prsluke

stuštaju se i slivaju

    kao lutke kojima

neumorni bozi

naprijed – nazad

gore – dolje

amo – tamo

zatežu konce

    kroz vrijeme

u kojem sve drugo

zbog zamora

zemljine teže

gotovo je stalo

grabe i kolaju

    kao ponad svega varka

opsjena i trik

u kojem svi kotači

vrte se kao jedan

i jedan kao svi

    sve dok oni isti bozi

koji mrtve im bremze

(i oduvijek svemu su

potka i svrh svega srh)

ne obrnu im pravac

i ka cilju kojeg više nema

prebace trk

    oni koji nahrupljuju iznenada

i žive u svakom mom pogledu

koji zaplamsa poput žigice

kad god opazi im lice

    oni koji trkaju se danima

i oglašavaju trubicama i zvoncima

čiji prodorni odzvoni

nadglasuju lepete i cikade

    oni koji dvotočnim ovalima

zaokrugljuju prazninu

i otporni na vrijeme

vrte valjčiće kroz krajolik

čije boje mijenjaju

jesen zima proljeće i ljeto

    oni koji sami sebe pretječu

i kad god pomislim da sam im blizu

prebacuju lance u višu brzinu

i u beskraju bijega postaju točka

    jer oni koje izgovaram ja

istim ushitom izgovaraju mene

s brzinom u suglasju osovljene

samo o zrak opasuju kolutove

i lelujaju u visini

kao stijegovi razvijoreni

u male halogene plamenove

nad sve gušćom šumom

nad sve crnjim svijetom

